Veidi närviline päev, aga üldkokkuvõttes sujus siiski päris kenasti. Hommikul vaatasime poisiga "Transformers" ära ja sinna kõrvale nuumasin ennast Meleco singi-juustu pannkookide ja kohviga (561 kcal). Mõneti olid mul sellele filmile kõrgemad ootused olnud, kui ta neid õigustas - reklaam oli ju üpris paljutõotav :). Siiski, lõppkokkuvõttes üks lastefilm - nagu üks tegelastest väljendus: "They just had a giant toy death match." Noh, need transformeerumise kohad olid täitsa lahedad - aga liiga palju oli sellist publiku naerutamisele apelleerimist. Mitte päris minu maitse. Sellegipoolest võiksin seda päris meeleldi veel korra ka suurelt ekraanilt vaadata :). Visuaalsete detailide pärast just. Mu 10-aastasele pojale igatahes meeldis väga ;). Ja ta hoidis Camarole/Bumblebeele ägedasti pöialt. :)    [Olen sellest filmist oma blogis ka korra varemgi juba kirjutanud. SIIN.]    Võimlemisminutitega jäin natuke hilja peale, kuna film venis pisut pikale - aga lõpuks ma nad siiski ära tegin. Mees võttis lapsed kaasa ja läks küla peale meelt lahutama (oma õe poole, kus teine õde ka parajasti külas oli omade lastega). Väike kass pakkus mulle publikumi - suur inimestesõltlane, nagu ta on, pean ma tal kogu aeg silma all püsima - ta kõnnib mul kannul nagu vari ja magab kas mu süles, maas mu jalgade juures või vähemalt kusagil, kust ma selgelt näha olen :). Niisiis istus ta, vaatas pealt - ja haigutas :). Vahepeal mängis ajaviiteks oma sabaga :).    Lõunasöögi osa etendas taaskord üks õun. (ca 113 kcal)    Mees tõi koju saabudes ka õetütre (8-aastase) kaasa, kellel siis lasin meie arvutis mängida natuke.    Õhtusöögiks oli munapuder vorstikuubikutega, leib, tomat - ja magustoiduks kaks ruudukest šokolaadi, mille samunegi tütarlaps mulle sünnipäevakingiks  kaasa oli toonud. Kokku 768 kcal. Total: 1442 kcal.    Ja nüüd ära magama!